text: Arla-ansatte er chokerede over hærværksag i Fredericia
  29 marts 2011 kl. 09.29
  De flere hundrede ansatte er chokerede over meldingen om, at en mandlig dansk medarbejder ansat gennem flere år er blevet sigtet for hærværk mod Danmarks største ostemejeri i Taulov.
  - Vi har vidst et stykke tid, at der var tale om hærværk, siger produktionsdirektør Dan Kolding fra Arla Foods.
  Han tilføjer, at alternativet havde været, at Arla havde stået med en uforløst sag om årsagssammenhængen i en større miljøsag.
   
  - Vi anser sagen som et meget usædvanligt og enestående tilfælde, siger han.
  Den mandlige medarbejder, der er sigtet, var i forvejen opsagt i sin stilling med udgangen af april. Men opsigelsen har intet med hærværket at gøre.
  - Han blev opsagt som led i flytning af osteproduktion fra Taulov til Nr. Vium i Vestjylland, oplyser Dan Kolding.
  Han ønsker ikke at udtale sig om medarbejderens mulige motiv til sin handling. Det overlader han til politiets efterforskning.
  